उन्होंने कई जानेमाने संगीतकारों के साथ जुगलबंदी कर के पूरी दुनिया को चौंका दिया. उस्ताद ने अपनी शहनाई के स्वर विलायत खां के सितार और पंडित वी.जी. जोग के वायलिन के साथ जोड़ कर संगीत के इतिहास में स्वरों का नया इतिहास रच दिया था. उन की शहनाई जुगलबंदी के एलपी रिकौर्ड्स ने बिक्री के सारे रिकौर्ड तोड़ दिए थे. बहुत ही कम लोग जानते होंगे कि उस्ताद के इन्हीं जुगलबंदी के एलबम्स के आने के बाद जुगलबंदियों का दौर चला. उस्ताद बिस्मिल्लाह खां की शहनाई की धुन बनारस के गंगा घाट से निकल कर दुनिया भर में गूंजी. उन की शहनाई की गूंज से फिल्मी दुनिया भी अछूती नहीं रही. उन्होंने कन्नड़ फिल्म ‘सन्नादी अपन्ना’, हिंदी फिल्म ‘गूंज उठी शहनाई’ और सत्यजीत रे की फिल्म ‘जलसा घर’ के लिए शहनाई की धुनें छेड़ीं. आखिरी बार उन्होंने आशुतोष गोवारिकर की हिंदी फिल्म ‘स्वदेस’ के गीत ‘ये जो देश है तेरा…’ में शहनाई की मधुर तान छेड़ी थी.